24.2.2022
FI
Euroopan unionin virallinen lehti
L 45/1617
KOMISSIO LIITE III – LAINANOTTO- JA LAINANANTOTOIMENPITEET – UNIONIN TALOUSARVIOSTA TAATTAVAT LAINANOTTO JA LAINANANTOTOIMENPITEET (ALUSTAVA)
VII.
Euroopan unionin takaus Euratom-lainoille, jotka on tarkoitettu rahoittamaan Keski- ja Itä-Euroopan maiden ja Itsenäisten valtioiden yhteisön ydinvoimaloiden tehokkuuden ja turvallisuuden parantamista
1.
Oikeusperusta Neuvoston päätös, tehty 29 päivänä maaliskuuta 1977, komission valtuuttamisesta ottamaan Euratom-lainoja ydinlaitosten rahoittamiseen osallistumiseksi (EYVL L 88, 6.4.1977, s. 9). 2.
Kuvaus Päätöksen 94/179/Euratom (EYVL L 84, 29.3.1994, s. 41) nojalla Euroopan unioni laajentaa päätöksen 77/270/Euratom mukaisten Euratom-lainojen alaa kattamaan Keski- ja Itä-Euroopan maiden ja Itsenäisten valtioiden yhteisön ydinvoimaloiden tehokkuuden ja turvallisuuden parantamisen.
Euratom-lainojen kokonaismäärä jäsenvaltioiden ja kolmansien maiden osalta on vahvistettu enintään 4 000 000 000 euroon.
Komissio päätti vuonna 2000 myöntää lainan Bulgariassa sijaitsevaa Kozloduyn ydinvoimalaa varten (212 500 000 euroa).
Viimeinen erä maksettiin vuonna 2006.
Komissio myönsi vuonna 2000 lainan Ukrainassa sijaitsevaa K2R4-yksikköä varten.
Se kuitenkin vähensi lainan määrää 83 000 000 Yhdysvaltain dollariin vuonna 2004.
K2R4-yksikköä varten myönnettiin lainaa 39 000 000 euroa (ensimmäinen erä) vuonna 2007, 22 000 000 Yhdysvaltain dollaria vuonna 2008 ja 10 335 000 Yhdysvaltain dollaria vuonna 2009 vuonna 2004 tehdyn komission päätöksen perusteella.
Komissio päätti vuonna 2004 myöntää lainan Romaniassa sijaitsevaa Cernavodăn ydinvoimalaa varten (223 500 000 euroa).
Ensimmäinen, 100 000 000 euron erä ja toinen, 90 000 000 euron erä maksettiin vuonna 2005.
Viimeinen, 33 500 000 euron erä maksettiin vuonna 2006.
Komissio päätti vuonna 2013 myöntää ukrainalaiselle Energoatom-yritykselle 300 000 000 euron lainan ydinvoimayksiköiden turvallisuuden parantamiseen.
Laina myönnetään yhteistyössä Euroopan jälleenrakennus- ja kehityspankin (EBRD) kanssa, joka antaa samaan aikaan toisen 300 000 000 euron lainan.
Lainan myöntämisen ehtojen katsottiin vuonna 2015 täyttyneen kokonaan, ja laina hyväksyttiin.
Komissio hyväksyi 27. toukokuuta 2015 Euratom-lainan maksun Energoatom-yritykselle 100 000 000 miljoonaan euroon asti sillä edellytyksellä, että Energoatom on nostanut EBRD:n myöntämästä lainasta vähintään 50 000 000 miljoonaa euroa Näillä lainoilla on myös valtiontakaukset, jotka kattavat 100 prosenttia vuoden lopussa jäljellä olevista määristä.
Ensimmäinen, 50 000 000 euron erä maksettiin toukokuussa 2017 ja toinen, 50 000 000 euron erä maksettiin heinäkuussa 2018.
Kolmas, 100 000 000 euron lainaerä maksettiin heinäkuussa 2020. 3.
Vaikutus talousarvioon Maksamatta jääneet lainat on katettu takuurahastosta kyseisen rahaston varojen rajoissa siitä lähtien, kun takuurahaston perustamisesta ulkosuhteisiin liittyville hankkeille 31 päivänä lokakuuta 1994 annettu neuvoston asetus (EY, Euratom) N:o 2728/94 (EYVL L 293, 12.11.1994, s. 1), jota on myöhemmin muutettu neuvoston asetuksella (EY, Euratom) N:o 480/2009 (EUVL L 145, 10.6.2009, s. 10), sellaisena kuin se on muutettuna Euroopan parlamentin ja neuvoston asetuksella (EU) 2018/409 (EUVL L 76, 19.3.2018, s. 1), tuli voimaan.
Tämän vuoksi vaikutus talousarvioon rajoittuu seuraavaan: — yksi vuosittainen maksu rahastoon tai poikkeuksellisesti maksu takuurahastosta, jotta voidaan säilyttää tavoitemäärä eli 9 prosenttia takauksella katetusta lainakannasta, — talousarviossa oleva takaus otetaan käyttöön, jos velallinen laiminlyö velan takaisinmaksun.
Bulgarialle ja Romanialle myönnetyt lainat eivät enää 1 päivästä tammikuuta 2007 alkaen ole olleet ulkoisia toimia (ks. takuurahaston perustamisesta ulkosuhteisiin liittyville hankkeille annetun asetuksen (EY, Euratom) N:o 2728/94 muuttamisesta 22 päivänä joulukuuta 2004 annettu asetus (EY, Euratom) N:o 2273/2004 (EUVL L 396, 31.12.2004, s. 28)), ja tästä syystä niitä ei enää kateta takuurahastosta vaan unionin talousarviosta.